কৌশলগত আঞ্চলিক বাণিজ্যিক ও ভূ-রাজনৈতিক স্বার্থ সংরক্ষণ করতে বাংলাদেশের সঙ্গে সুসম্পর্ক রক্ষায় যথেষ্ট গুরুত্ব দেয় যুক্তরাষ্ট্র, যুক্তরাজ্য, রাশিয়া, ভারত, চীন, জাপানসহ ইউরোপীয় ইউনিয়নভুক্ত প্রভাবশালী দেশগুলো। তাই বাংলাদেশের রাজনৈতিক পরিস্থিতির প্রতিও সতর্ক লক্ষ্য রয়েছে এসব দেশের। এর আগে জামায়াতে ইসলামীসহ বিভিন্ন উগ্র ধর্মান্ধ দলের সঙ্গে সম্পর্কের কারণে বিএনপি পশ্চিমা দেশগুলোর আস্থা হারায়। আবার বিএনপি সরকারের আমলে ভারতের উত্তর-পূর্ব রাজ্যগুলোতে সরকারি পৃষ্ঠপোষকতায় দশ ট্রাক অস্ত্র চালান করার প্রচেষ্টায় এবং পরবর্তী সময়ে ভারতের রাষ্ট্রপতি প্রণব মুখার্জি ঢাকায় এলে তার সঙ্গে বিএনপি চেয়ারপারসনের সাক্ষাৎ বাতিল করার ঘটনায় ভারতেরও চূড়ান্ত আস্থা হারায় বিএনপি। সার্বিক অবস্থায় বাণিজ্যিক স্বার্থকে প্রাধান্য দিয়ে চীনও বিএনপির সঙ্গে সুসম্পর্ক রাখেনি। এ পরিস্থিতিতে আন্তর্জাতিক কূটনীতিতে আওয়ামী লীগ তার অবস্থান অনেক বেশি দৃঢ় করতে সমর্থ হয়। তবে বর্তমানে পরিস্থিতি কিছুটা বদলেছে।